Diari Oficial de la Generalitat Valenciana


Sumari del DOGV 9959, del 17-10-2024 (2024/10274)

RESOLUCIÓ de 2 d’octubre de 2024, de la Presidència de l’Agència Valenciana d’Avaluació i Prospectiva, per la qual s’aprova la convocatòria corresponent a l’any 2024 d’avaluació per a la contractació de professorat en les universitats valencianes en la figura de professora o professor contractats doctors.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9959

Data del DOGV
:   17-10-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/10879

CVE
:   ZRHH-L-2721-78796

Data del document
:   02-10-2024

Organisme emissor
:   Agència Valenciana d'Avaluació i Prospectiva

Tipus de document
:   Resolució

Anàlisi jurídica

D’acord amb la Llei 5/2006, de 25 de maig, de la Generalitat, es va crear l’Agència Valenciana d’Avaluació i Prospectiva (AVAP), com a òrgan d’avaluació extern de la Comunitat Valenciana, als efectes previstos en la Llei orgànica del sistema universitari.

D’acord amb la seua llei de creació, l’AVAP té entre els seus fins l’exercici de les funcions d’acreditació i avaluació de les institucions universitàries i del professorat i altres activitats afins que establisca la Llei orgànica del sistema universitari i la resta de l’ordenament jurídic vigent.

En este sentit, l’article 3, apartat 2n, del Reglament de l’AVAP, aprovat mitjançant el Decret 7/2024, de 9 de gener, del Consell, establix entre les funcions de l’Agència «l’acreditació i avaluació de les activitats docents, investigadores i de gestió del professorat universitari […]», així com «l’avaluació prèvia de l’activitat exigida per la Llei orgànica del sistema universitari per a la contractació de les figures de professorat contractat en què siga procedent».

D’altra banda, l’article 4 del Decret 7/2024 establix que l’AVAP, per al compliment dels seus fins i funcions, actuarà segons els principis d’independència, competència científica i tècnica, seguretat jurídica, objectivitat, excel·lència i transparència i d’acord amb els estàndards i les directrius internacionals d’assegurament de la qualitat.

La presentació de sol·licituds es realitzarà per mitjans electrònics, de conformitat amb el Decret 220/2014, de 12 de desembre, pel qual s’aprova el Reglament d’administració electrònica de la Comunitat Valenciana, i la Llei 39/2015, d’1 d’octubre, del procediment administratiu comú de les administracions públiques.

En virtut del que s’ha exposat i en exercici de les atribucions establides en l’article 3 de la Llei 5/2006, de 25 de maig, de la Generalitat, de creació de l’AVAP, així com l’article 3 del Decret 7/2024, de 9 de gener, del Consell, pel qual s’aprova el Reglament de l’AVAP.

Per tot això, d’acord amb la proposta del director general de l’AVAP, de data 18 de setembre de 2024, i fent ús de les atribucions que em conferix l’article 7 del Decret 7/2024, de 9 de gener, del Consell, pel qual s’aprova el Reglament de l’Agència Valenciana d’Avaluació i Prospectiva (AVAP),

RESOLC

Aprovar la convocatòria d’avaluació per a l’acreditació del professorat en les universitats valencianes corresponent a l’any 2024 en la figura de professora o professor contractat doctor.

*Primera. Objecte*

La present convocatòria té per objecte establir el procediment d’avaluació per a l’acreditació de la figura de professora o professor contractat doctor en les universitats valencianes.

*Segona. Persones destinatàries*

El sistema s’aplicarà a totes les persones que, de conformitat amb la Llei orgànica 2/2023, de 22 de març, del sistema universitari, en concret, la disposició transitòria tercera, desitgen acreditar-se amb la figura de professora o professor contractat doctor, que continuarà sent aplicable fins que es regule el procediment d’acreditació a la figura de professora o professor permanent laboral.

*Tercera. Requisits*

Els requisits que han de reunir les persones sol·licitants per a obtindre l’avaluació positiva de l’AVAP s’indiquen a continuació:

3.1. Estar en possessió del títol de doctorat o, si és el cas, de la seua homologació en la data de finalització del període de sol·licitud d’avaluació establit en la present convocatòria.

3.2 Aconseguir una puntuació final mínima de 55 o més punts, una vegada ponderades les puntuacions directes obtingudes en cada un dels quatre criteris de què consta el sistema, segons s’especifica en l’apartat 10 d’esta convocatòria.

3.3 En tot cas, serà necessari que, dins d’eixa puntuació final mínima de 55 punts, un mínim de 25 punts corresponga a l’experiència investigadora i un mínim de 15 punts a l’experiència docent.

*Quarta. Termini de presentació de sol·licituds*

El termini de presentació de sol·licituds serà de quinze dies comptats des de l’endemà de la publicació en el *Diari Oficial de la Generalitat Valenciana*, de conformitat amb el que es preveu en l’article 30 de la Llei 39/2015, d’1 d’octubre, del procediment administratiu comú de les administracions públiques.

*Quinta. Presentació de les sol·licituds*

5.1 La tramitació d’este procediment es durà a terme a través de la plataforma d’avaluació ProfAVAP, que es pot trobar en la pàgina web de l’AVAP, en l’apartat «Professorat» o en l’enllaç següent: <https://profavap.avap.es>.

Les persones interessades han de registrar-se amb usuari i contrasenya, no és necessari disposar de certificat digital per a este tràmit.

5.2 Amb caràcter previ a la presentació de la sol·licitud, les persones interessades hauran d’omplir en la mateixa plataforma el qüestionari d’autoavaluació, amb la finalitat d’obtindre una autobaremació i decidir si presentar o no la sol·licitud amb la qual s’inicia el procediment d’avaluació. Esta autobaremació no és vinculant dins del procediment d’avaluació.

5.3 El formulari de sol·licitud s’omplirà també des de la plataforma AVAP i, una vegada omplit i firmat digitalment, s’adjuntarà a este tota la documentació exigida en l’apartat 7 de la present resolució.

5.4 A l’efecte del còmput de terminis serà vàlida i produirà efectes jurídics la data d’entrada que es consigne en el justificant electrònic que es genera al presentar la sol·licitud.

5.5 El formulari de sol·licitud incorpora una declaració responsable, mitjançant la qual la persona sol·licitant manifesta, amb la seua responsabilitat, que complix amb els requisits establits en la normativa vigent per a accedir a l’avaluació objecte de la present convocatòria, que totes les dades arreplegades en la sol·licitud i en el currículum que adjunta són verídiques i que es troba en possessió de la documentació que així ho acredita. Esta documentació podrà ser requerida per l’AVAP per a la comprovació, el control i la inspecció que s’estimen oportuns. D’acord amb el que es disposa en l’article 69 de la Llei 39/2015, la inexactitud, falsedat o omissió, de caràcter essencial, de qualsevol dada o manifestació en esta declaració responsable, així com la falta d’acreditació dels requisits exigits, determinarà la impossibilitat de continuar amb el procediment.

Així mateix, la sol·licitud incorpora una autorització de la persona sol·licitant perquè l’AVAP realitze electrònicament totes les notificacions corresponents al procediment administratiu de l’expedient. Estes notificacions es realitzaran en l’adreça electrònica que la persona sol·licitant faça constar en el mateix imprés de sol·licitud.

5.6 La presentació de la sol·licitud d’avaluació de professorat objecte d’esta convocatòria implicarà l’acceptació de les seues bases per la persona sol·licitant.

5.7 Si el camp científic o l’àrea de coneixement per al qual la persona sol·licitant ha instat l’avaluació no és adequat segons la seua formació, el comité competent a este efecte podrà d’ofici redirigir-la al camp científic o a l’àrea de coneixement més apropiat a la formació de la persona sol·licitant, amb notificació i acceptació prèvia de tot això per esta.

*Sexta. Pagament de les taxes administratives*

D’acord amb el títol VI de la Llei 20/2017, de 28 de desembre, de la Generalitat, de taxes, en l’apartat relatiu a les taxes de l’Agència Valenciana d’Avaluació i Prospectiva, modificada per la Llei 7/2023, de 26 de desembre, de mesures fiscals, de gestió administrativa i financera, i d’organització de la Generalitat, s’haurà de realitzar el pagament de la corresponent taxa administrativa per les actuacions relacionades amb les avaluacions o els informes previs a la contractació del professorat contractat doctor per un import de 58,53 euros.

Durant el procés de sol·licitud en la plataforma d’avaluació s’haurà d’accedir a l’Oficina Virtual de Pagament i realitzar el pagament mitjançant targeta de crèdit o dèbit.

Estan exempts del pagament de la taxa:

a) Els contribuents que siguen membres d’una família nombrosa de categoria especial o d’una família monoparental de categoria especial.

b) Els contribuents que siguen víctimes de bandes armades i elements terroristes, així com els cònjuges no separats legalment, sempre que el nexe causal entre les activitats delictives i el resultat lesiu haja sigut determinat en un expedient administratiu instruït a este efecte pel procediment reglamentari corresponent o per una resolució judicial ferma.

c) Les contribuents que siguen víctimes d’actes de violència sobre la dona que acrediten esta condició mitjançant qualsevol dels mitjans de prova previstos en la normativa autonòmica contra la violència sobre la dona en l’àmbit de la Comunitat Valenciana.

d) Els contribuents que siguen persones amb discapacitat, amb un grau de discapacitat igual o superior al trenta-tres per cent.

La condició de persona beneficiària d’esta exempció s’haurà de tindre en el moment de la sol·licitud.

*Sèptima. Documentació requerida*

7.1 Serà necessari aportar la documentació següent:

1. *Curriculum vitae*  normalitzat (CVN) de la Fundació Espanyola per a la Ciència i la Tecnologia, que es pot obtindre en la pàgina web <http://cvn.fecyt.es/>.

2. Títol de doctorat o, en defecte d’això, certificació de l’òrgan competent de la universitat corresponent, acreditatiu del pagament dels drets d’expedició del títol.

3. En el cas de títols de doctorat obtinguts a l’estranger, certificat de reconeixement o d’homologació espanyola del títol.

4. Títol o títols de grau, màster, llicenciatura, arquitectura o enginyeria.

5. Quan corresponga, menció de doctorat internacional, europeu o industrial.

6. Certificat de tota la docència impartida que s’haja fet constar en el currículum, expedit per la secretaria general de la universitat corresponent. S’ha d’indicar si s’ha impartit docència en un idioma diferent dels oficials de la Comunitat Valenciana. S’exclouen els crèdits per a les pràctiques curriculars (excepte en àrees de Ciències Mèdiques i de la Salut, en especialitats clíniques) i els treballs de fi de grau i de màster.

7. Si és el cas, certificat acreditatiu, expedit per l’òrgan competent en matèria d’investigació de cada universitat, de:

7.1 Haver gaudit d’alguna beca d’investigació predoctoral o postdoctoral concedida en convocatòries públiques en concurrència competitiva, en què figure el període gaudit.

7.2 Haver gaudit d’algun contracte d’investigació predoctoral o postdoctoral a través de convocatòries públiques en concurrència competitiva, en què figure el període realitzat.

7.3 Haver participat en projectes d’investigació subvencionats en convocatòries públiques en concurrència competitiva, tant d’àmbit autonòmic, nacional, europeu o altres d’àmbit internacional, en què figure el tipus i temps de participació (duració de la participació en el projecte i dedicació a este, i especificar si esta ha sigut a temps complet o parcial) i grau de responsabilitat en el projecte de la persona sol·licitant, així com l’import de la subvenció concedida.

8. Informe o certificat de la vida laboral.

9. Principals aportacions científiques:

En l’apartat «Publicacions» s’haurà d’indicar una relació de les millors aportacions científiques realitzades per la persona sol·licitant. Es requerix fins a un màxim de 15 aportacions científiques.

Hauran de presentar-se ordenades en nivell descendent d’acord amb la rellevància de la contribució i de la participació, i hauran d’assenyalar l’índex d’impacte en l’any de la seua publicació. Així mateix, hauran d’aportar indicis de qualitat que permeten valorar d’una manera relativa l’impacte de la publicació.

Estes publicacions s’acreditaran mitjançant la presentació de la publicació completa en el cas d’articles, i mitjançant la presentació de la primera i última pàgina de la publicació, l’índex i la pàgina en què figure l’ISBN, ISSN, DOI, en el cas de llibres o capítols de llibre.

10. Certificat oficial d’idiomes.

11. Document acreditatiu per a justificar la condició de persona beneficiària de l’exempció del pagament de la taxa.

7.2 Només es podran fer constar en el currículum els mèrits que puguen ser acreditats fefaentment. Inicialment no es requerix la presentació de tota la documentació addicional referent a estos mèrits, excepte la prevista en els apartats anteriors; no obstant això, l’AVAP podrà requerir a les persones sol·licitants, quan ho considere necessari, que acrediten cada un dels mèrits al·legats en el currículum.

*Octava. Tramitació del procediment*

8.1 Recepció de sol·licituds i esmena.

Quan les sol·licituds presentades en termini no reunisquen els requisits exigits o s’haja omés la presentació dels documents necessaris per a la tramitació del procediment, tal com s’establix en el punt 5 de la present convocatòria, es requerirà a la persona interessada perquè en el termini de deu dies hàbils, comptats a partir de l’endemà de la recepció del requeriment, esmene la falta aportant els documents preceptius, tot això de conformitat amb el que es preveu en l’article 68.1 de la Llei 39/2015.

En el cas que la persona sol·licitant no esmene esta falta en el termini assenyalat, se li tindrà per desistida de la seua petició, amb resolució prèvia dictada en els termes previstos en l’article 21, de la Llei 39/2015.

8.2. Avaluació de l’expedient.

8.2.1 Una vegada comprovat que la sol·licitud ha sigut presentada en el termini establit en la present resolució i que la documentació aportada per la persona sol·licitant, de conformitat amb el que s’establix en l’apartat 7, reunix tots els requisits exigits, l’expedient serà remés a la comissió d’avaluació corresponent, de les que es preveuen en l’apartat 11 d’esta convocatòria.

8.2.2 La comissió d’avaluació emetrà un informe motivat de l’avaluació realitzada, tenint en compte els criteris d’avaluació establits en la present convocatòria i l’annex «Principis i orientacions per a l’aplicació dels criteris d’avaluació», que establix el barem corresponent.

*Novena. Resolució*

9.1 El director general de l’AVAP resoldrà les sol·licituds d’avaluació presentades en exercici de les atribucions establides per l’article 9.2.k del Decret 7/2024, de 9 de gener, del Consell, pel qual s’aprova el Reglament de l’Agència Valenciana d’Avaluació i Prospectiva.

9.2 La resolució haurà d’indicar el caràcter positiu o negatiu de l’avaluació i la figura contractual per a la qual té validesa. Les resolucions l’avaluació de les quals siga negativa es motivaran incloent amb la resolució l’informe emés per la comissió d’avaluació respectiva, que haurà de seguir i respectar els criteris d’avaluació de la present convocatòria.

9.3 El termini màxim per a resoldre serà de sis mesos a partir de la data de finalització del termini de presentació de sol·licituds. Transcorregut este termini sense que haja recaigut cap resolució, s’entendrà desestimada la sol·licitud d’avaluació en els termes previstos en l’article 24 de la Llei 39/2015, en relació amb la Llei orgànica del sistema universitari i el Reial decret 678/2023, de 18 de juliol, pel qual es regula l’acreditació estatal per a l’accés als cossos docents universitaris i el règim dels concursos d’accés a places d’estos cossos. El còmput d’este termini s’interromprà durant el termini requerit per a l’esmena i millora de la sol·licitud.

9.4 Al final del procés d’avaluació es procedirà a notificar la resolució de l’avaluació obtinguda, de conformitat amb el que es preveu en l’article 41 de la Llei 39/2015.

9.5 Contra les resolucions dictades en el present procediment es podrà interposar un recurs d’alçada davant de la Comissió Permanent de l’AVAP, en el termini d’un mes des de l’endemà de la notificació d’esta, d’acord amb el que s’establix en els articles 121 i 122 de la Llei 39/2015.

*Dècima. Criteris d’avaluació*

10.1 S’establixen els criteris d’avaluació següents, segons la valoració dels següents tipus de mèrits de professora o professor contractat doctor:

Formació acadèmica: 4 %

– Experiència professional: 6 %

– Experiència docent: 35 %

– Experiència investigadora: 55 %

Complint a més les següents condicions simultàniament:

– Aconseguir un mínim de 15 punts en experiència docent.

– Aconseguir un mínim de 25 punts en experiència investigadora.

– Obtindre un mínim total de 55 punts com a suma de tots els apartats.

10.2 Els principis i les orientacions per a l’aplicació dels criteris d’avaluació, així com el barem aplicable, figuren en l’annex de la present convocatòria i, així mateix, estaran disponibles en la pàgina web de l’AVAP: <https://avap.es/va/>  .

*Onzena. Comissions d’avaluació*

11.1 Les comissions d’avaluació, a través de les quals s’articula l’assessorament de la comunitat científica a l’AVAP, s’organitzaran tenint en compte els camps científics següents:

1. Ciències Socials.

2. Ciències Jurídiques.

3. Art i Humanitats.

4. Ciències.

5. Ciències de la Vida.

6. Ciències Mèdiques i de la Salut.

7. Enginyeria i Arquitectura.

11.2 Les comissions d’avaluació de la present convocatòria es constituiran de conformitat amb el que s’establix en l’article 18 del Decret 7/2024, de 9 de gener, del Consell, pel qual s’aprova el Reglament de l’AVAP. S’agruparan d’acord amb les àrees científiques, segons es detalla en el document de distribució d’àrees de coneixement per camps científics, que estarà disponible en la pàgina web de l’AVAP.

11.3 Els avaluadors i avaluadores de cada comissió seran nomenats pel director general de l’AVAP i es publicarà en la pàgina <https://avap.es/va/>.

11.4 Les comissions seran convocades per a realitzar la corresponent sessió d’avaluació pel director general de l’AVAP. Els acords de la comissió s’adoptaran per majoria. En cas d’empat, el vot del president o presidenta serà de qualitat.

De cada sessió d’avaluació que celebren les comissions s’alçarà i firmarà l’acta corresponent, en la qual s’arreplegaran les deliberacions realitzades, així com les incidències, si n’hi haguera.

Els membres de les comissions d’avaluació hauran d’abstindre’s d’avaluar les persones sol·licitants amb les quals puga haver-hi un conflicte d’interessos. En cas que es produïra este conflicte, els avaluadors estaran obligats a comunicar-ho a l’AVAP.

*Dotzena. Garanties i efectes de l’avaluació*

Els efectes de l’avaluació positiva, dictada per l’òrgan competent, no estan subjectes a cap termini de caducitat i tindran efectes per a la contractació en la figura corresponent en totes les universitats valencianes.

*Tretzena. Recursos*

De conformitat amb el que s’establix en els articles 123 i 124 de la Llei 39/2015, d’1 d’octubre, del procediment administratiu comú, i els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o caldrà plantejar directament un recurs contenciós administratiu, en els terminis i davant dels òrgans que s’indiquen a continuació:

a) El recurs de reposició haurà d’interposar-se davant de la presidència de l’AVAP, en el termini d’un mes comptat des de l’endemà de la publicació.

b) El recurs contenciós administratiu s’haurà de plantejar davant del Tribunal Superior de Justícia de la Comunitat Valenciana en el termini de dos mesos comptats des de l’endemà de la publicació.

ANNEX

*Principis i orientacions per a l’aplicació dels criteris d’avaluació*

1. Formació acadèmica

Per a la valoració d’este apartat es tindran en compte els següents mèrits:

1.1 Titulació acadèmica i formació especialitzada.

Aspectes a considerar:

– L'adequació de la titulació amb l'àrea de coneixement, àmbit disciplinar o camp científic sol·licitat.

– La qualificació de la tesi doctoral i, si és el cas, la menció de doctorat internacional, europeu o industrial.

– L'obtenció del títol de doctor per una universitat estrangera de prestigi internacional.

– La consecució de premi extraordinari de doctorat.

– Altres títols universitaris relacionats amb l'àrea de coneixement, àmbit disciplinar o camp científic.

– El títol o certificació d'especialització (MIR, BIR, PIR, QUIR, FIR, IIR o equivalents) per a les àrees de coneixement, àmbits disciplinaris o camps científics corresponents.

– La formació sanitària en I+D per a les àrees de coneixement, àmbits disciplinaris o camps científics corresponents.

– Una altra formació especialitzada rebuda relacionada amb l'àrea de coneixement, àmbit disciplinar o camp científic.

1.2 Beques i estades formatives.

Aspectes a considerar:

– L'obtenció i el benefici de beques predoctorals i postdoctorals obtingudes en convocatòries públiques en concurrència competitiva, estaran subjectes a la seua duració i l'organisme que les atorga.

– La realització d'estades formatives predoctorals en centres nacionals o internacionals de reconegut prestigi, estaran subjectes a la seua duració.

1.3 Altres mèrits.

Aspectes a considerar:

– L'obtenció de premis extraordinaris de grau, llicenciatura o màster.

– La certificació de coneixements de valencià, idiomes comunitaris i/o idiomes no comunitaris.

– Els cursos i seminaris rebuts relacionats amb la millora docent.

2. Experiència professional.

Per a la valoració d’este apartat es tindran en compte els següents mèrits:

2.1 Activitat professional

Aspectes a considerar:

– Els contractes predoctorals i postdoctorals en universitats, organismes públics d'investigació i altres institucions d'educació superior o investigació.

– Els contractes per als períodes d'especialització realitzats en hospitals per a les àrees de coneixement, àmbits disciplinaris o camps científics corresponents.

– Les activitats professionals per compte propi i altres contractes en institucions i empreses segons la responsabilitat exercida i la seua rellevància pràctica per a l'activitat docent universitària i la investigació en l'àrea de coneixement, àmbit disciplinar o camp científic corresponent.

2.2 Altres mèrits.

Aspectes a considerar:

– L'acopliment de càrrecs acadèmics.

– Llocs d'alta direcció en entitats o organismes relacionats amb l'àrea de coneixement, àmbit disciplinar o camp científic corresponent.

– La realització d'activitats de cooperació o assistència sanitària en altres països per a les àrees de coneixement, àmbits disciplinaris o camps científics corresponents.

3. Experiència docent.

Per a la valoració d’este apartat es tindran en compte els següents mèrits:

3.1 Docència universitària

Aspectes a considerar:

– L'activitat docent universitària en grau, màster oficial i doctorat.

– L'activitat docent en titulacions universitàries no oficials.

– Les avaluacions positives sobre la qualitat de la docència impartida en títols universitaris oficials.

– La formació sanitària impartida en I+D en altres centres per a les àrees de coneixement, àmbits disciplinaris o camps científics corresponents.

3.2 Tutorització, supervisió i direcció d'activitats formatives.

Aspectes a considerar:

– La direcció de tesis doctorals.

– La tutorització de treballs fi de grau, treballs fi de màster.

– La coordinació i tutorització de pràctiques curriculars de títols universitaris oficials.

– La coordinació i tutorització d'activitats d'atenció de la salut per a les àrees de coneixement, àmbits disciplinaris o camps científics corresponents.

3.3 Projectes d'innovació docent.

Aspectes a considerar:

– La participació en projectes d'innovació i millora docent obtinguts per concurrència competitiva.

– La participació en un altre tipus de projectes d'innovació i millora docent.

3.4 Publicacions docents originals.

Aspectes a considerar:

– Els llibres, capítols de llibres i articles en revistes de caràcter docent publicats amb ISBN o ISSN, atés el nombre d'autors.

– Els llibres, capítols de llibres i articles en revistes de caràcter divulgatiu publicats amb ISBN o ISSN, atés el nombre d'autors.

– Un altre tipus de materials de caràcter docent difosos per altres mitjans.

3.5 Altres mèrits.

Aspectes a considerar:

– Els premis, reconeixements i distincions a la innovació o millora docent.

– Els cursos i seminaris impartits, de duració igual o superior a quinze hores, l’objectiu de les quals siga la millora de la docència.

– Els cursos i seminaris impartits, de duració igual o superior a quinze hores, l’objectiu de les quals siga la millora de l'atenció de la salut per a les àrees de coneixement, àmbits disciplinaris o camps científics corresponents.

– L'activitat docent reglada impartida de caràcter no universitari.

4. Experiència investigadora.

Per a la valoració d’este apartat es tindran en compte els següents mèrits:

4.1 Publicacions científiques.

Aspectes a considerar:

Únicament es tindran en compte, a efectes de valoració, les publicacions científiques que, quan es presente la sol·licitud, ja estiguen publicades o compten amb el Digital Object Identifier (DOI).

En cas de treballs acceptats i pendents de publicació, es justificaran amb l'acceptació de l'editorial o organisme responsable de la publicació

Per al conjunt de les publicacions científiques, en atenció als diferents camps científics, es tindran en compte els criteris genèrics de qualitat recollits en l'Ordre de 2 de desembre de 1994, per la qual s'estableix el procediment per a l'avaluació de l'activitat investigadora i la Resolució de 5 de desembre de 2023, de la Comissió Nacional Avaluadora de l’Activitat Investigadora, per la qual es publiquen els criteris específics aprovats per a cada un dels camps d'avaluació ( BOE 300, 16.12.2023).

Com a norma general no tindran la consideració de publicacions científiques:

– Els llibres de text, apunts, articles, obres i diccionaris de divulgació.

– Els llibres i articles de divulgació professional, així com els articles en revistes d'informació general o en mitjans de comunicació social (premsa, ràdio, televisió, etc.).

– Les enciclopèdies (entrades o edició).

– Les edicions de textos, coordinacions o les traduccions, llevat que incloguen estudis preliminars o anotacions que siguen fruit d'una investigació original i suposen una aportació valuosa al seu camp científic.

– Els pròlegs i introduccions convencionals, que no superen la condició de mera presentació de l'obra prologada i no tinguen interès crític *per se*.

– Els volums d'homenatge, que no responguen a criteris de qualitat equiparables als exigits en aquesta convocatòria per a les revistes científiques i per als llibres i capítols de llibre d'investigació.

– Les catalogacions que no incloguen estudis històrics o artístics.

– Les transcripcions, si no van acompanyades de juí crític o anàlisi històrica del document.

– Les meres recopilacions legislatives i jurisprudencials, encara que incloguen anotacions sobre disposicions concordants, complementàries o derogades.

– Els dictàmens i projectes.

Publicacions científiques susceptibles de valoració:

– Articles publicats en revistes científiques de reconegut prestigi, acceptant-se com a tals, segons el camp científic, les incloses en bases de dades internacionals (com: Arts and Humanities Citation Index, Social Science Citation Index, Journal Citation Reports, Emerging Sources Citation Index, TRIS Electronic Bibliography Data i International Development Abstracts, Philosopher's Index, Repertoire Bibliographique de Louvain, Avery Index to Architectural Periodicals, Scimago Journal and Country Rank, International Medieval Bibliography, RILMS Abstracts of Music Literature, Ulrichsweb, CAPES, European Reference Index for the Humanities, MIAR), en bases de dades nacionals (com: DIU, in-RECH, in-RECJ, RESH i CAHRUS) i les que disposen del segell de qualitat de la Fundació Espanyola de Ciència i Tecnologia (FECYT). Es distingirà en cada cas si el sol·licitant és autor principal o no.

– Llibres i capítols de llibre fruit de la investigació o de la reflexió ben documentada publicats, amb ISBN, en editorials especialitzades de reconegut prestigi en el corresponent camp científic i en què es puga garantir un rigorós procés de selecció i avaluació dels originals (segons sistemes recollits en el Scholarly Publishers Indicators). L'edició impresa o electrònica de la tesi doctoral només es considerarà equivalent a un llibre d'investigació si ha experimentat una profunda revisió i remodelació amb posterioritat a la seua defensa pública i l'editorial complix amb els requisits descrits anteriorment.

– Altres aportacions científiques que, d'acord amb les àrees de coneixement, àmbits disciplinaris o camps científics corresponents, poden ser considerades equivalents:

a) Les exposicions amb catàleg que no siga autoedició sempre que el mitjà de difusió i el projecte artístic, urbanístic, arquitectònic o d'enginyeria complisquen amb criteris de singularitat i qualitat rellevant.

b) El comissariat d'exposicions, sempre que es publique un catàleg que no siga autoedició i tinga repercussió en els mitjans acadèmics especialitzats nacionals i internacionals.

c) Els treballs publicats en actes de congressos sempre que estes actes siguen vehicle de difusió del coneixement comparable a les revistes incloses en les bases de dades internacionals o nacionals relacionades anteriorment.

d) Les patents en explotació o altres formes equivalents de protecció de la propietat industrial o intel·lectual per a camps on aquelles no siguen aplicables (programes informàtics, etc.), verificades mitjançant contracte de compravenda o contracte de llicència, i les patents concedides per l'Oficina Espanyola de Patents i Marques mitjançant sistema d'examen previ.

4.2 Projectes i / o contractes d'investigació.

Aspectes a considerar:

– La participació en projectes d’I+D+i en concurrència competitiva d'àmbit internacional, nacional, regional o local.

– Els contractes, convenis o projectes d’I+D+i no competitius amb entitats públiques o privades d'especial rellevància segons el camp científic.

– La participació en projectes d'innovació, planificació o millora sanitària per a les àrees de coneixement, àmbits disciplinaris o camps científics corresponents.

4.3 Registres de la propietat intel·lectual i industrial.

Aspectes a considerar:

– Els registres de la propietat intel·lectual o industrial derivats de la investigació no contemplats en l'apartat 4.1.

4.4 Exposicions.

Aspectes a considerar:

– Les exposicions individuals o col·lectives no previstes en l'apartat 4.1.

– El comissariat d'exposicions no contemplat en l'apartat 4.1.

4.5 Estades postdoctorals.

Aspectes a considerar:

– Les estades postdoctorals en centres de reconegut prestigi nacional o internacional, estaran subjectes a la seua duració.

4.6 Contribucions en congressos.

Aspectes a considerar:

– Les contribucions presentades en congressos nacionals o internacionals no previstes en l'apartat 4.1.

– Les contribucions presentades en seminaris i jornades científiques nacionals o internacionals.

4.7 Premis, distincions i reconeixements

Aspectes a considerar:

– Els premis d'investigació d'àmbit nacional o internacional, regional o local.

– Els premis i distincions a projectes singulars arquitectònics, urbanístics o d'enginyeria.

– Altres distincions o reconeixements relacionats amb la trajectòria científica.

4.8 Altres mèrits

Aspectes a considerar:

– Qualsevol mèrit dels no contemplats en els criteris anteriors referents a difusió i divulgació científica.

– Els protocols i altres materials d'atenció de salut per a les àrees de coneixement, àmbits disciplinaris o camps científics corresponents.

– La participació en organització d'activitats d'I+D, xarxes de cooperació, comitès científics, tècnics o assessors, societats científiques o consells editorials relacionats amb el camp científic de la persona avaluada.

– Les activitats de gestió i/o avaluació d’I+D+i.

|  |
| --- |
| Quadre de puntuacions màximes:  professora o professor contractat doctor (CD) |
| Cuadro de puntuaciones máximas: profesora o profesor contratado doctor (CD) |

  

|  |  |
| --- | --- |
|  | *CD*  *Punts/Puntos* |
| 1. FORMACIÓ ACADÈMICA / FORMACIÓN ACADÉMICA | 4 |
| 1.1 Titulació acadèmica i formació especialitzada/ Titulación académica y formación especializada | 2 |
| 1.2 Beques i Estades formatives / Becas y Estancias formativas | 1 |
| 1.3 Altres mèrits / Otros méritos | 1 |
| 2. EXPERIÈNCIA PROFESSIONAL / EXPERIENCIA PROFESIONAL | 6 |
| 2.1 Activitat professional / Actividad profesional | 5 |
| 2.2 Altres mèrits / Otros méritos | 1 |
| 3. EXPERIÈNCIA DOCENT / EXPERIENCIA DOCENTE | 35 |
| 3.1 Docència universitària / Docencia universitaria | 25 |
| 3.2 Tutorització, supervisió i direcció d’activitats formatives / Tutorización, supervisión y dirección de actividades formativas | 5 |
| 3.3 Projectes d’innovació docent / Proyectos de innovación docente | 2 |
| 3.4 Publicacions docents originals/ Publicaciones docentes originales | 2 |
| 3.5 Altres mèrits / Otros méritos | 1 |
| 4. EXPERIÈNCIA INVESTIGADORA / EXPERIENCIA INVESTIGADORA | 55 |
| 4.1 Publicacions científiques / Publicaciones científicas | 40 |
| 4.2 Projectes i/o contractes d’investigació / Proyectos y/o contratos de investigación | 8 |
| 4.3 Registres propietat intel·lectual i industrial / Registros propiedad intelectual e industrial | 3 |
| 4.4 Exposicions / Exposiciones | 3 |
| 4.5 Estades postdoctorals / Estancias postdoctorales | 2 |
| 4.6 Contribucions en congressos / Contribuciones en congresos | 3 |
| 4.7 Premis, distincions i reconeixements / Premios, distinciones y reconocimientos | 1 |
| 4.8 Altres mèrits / Otros méritos | 1 |

  
  

València, 2 d'octubre de 2024

José Antonio Rovira Jover

President de l’Agència Valenciana d’Avaluació i Prospectiva